धमोत्तर में खेत के पास वृद्ध घायल मिला, सड़क ठेकेदार के कर्मचारियों पर मारपीट का आरोप
धमोत्तर में खेत के पास गंभीर हालत में घायल मिले 65 वर्षीय वृद्ध को शनिवार दोपहर 12 बजे डायल 100 ने जिला अस्पताल में भर्ती कराया। वृद्ध के परिजन ने प्रधानमंत्री ग्रामीण सड़क योजना के ठेकेदार के कर्मचारियों पर मारपीट का आरोप लगाया। पुलिस के अनुसार मारपीट नहीं हुई नशे में गड्ढे में गिरने से वृद्ध को चोट लगी।
बांगरोद के पास प्रधानमंत्री ग्रामीण सड़क योजना के तहत धमोत्तर से कुरेल डेम तक डामर रोड निर्माण चल रहा है। 100 मीटर रोड का निर्माण शेष है। सड़क के रास्ते में धमोत्तर निवासी अमरा पिता नागूजी (65) का खेत है। खेत से सड़क बनाने पर अमरा ने कोर्ट से स्थगन ले लिया था जो गुरुवार को समाप्त हो गया। सड़क बनाने के लिए शुक्रवार रात को ठेकेदार ने खेत में लगे बांस के पेड़ जेसीबी से हटवाना शुरू किया। जानकारी मिलने पर अमरा के बेटे मुकेश और श्रवण पहुंचे और ठेकेदार के कर्मचारियों को रोकने की कोशिश की। कर्मचारियों ने डायल-100 पर सूचना देकर पुलिस बुला ली। पुलिसकर्मी मुकेश और श्रवण को बांगरोद चौकी ले गए और शांति भंग के आरोप में कार्रवाई की। शनिवार सुबह खेत के पास गड्ढे में अमरा गंभीर हालत में मिला। श्रवण ने बताया रात को घर नहीं पहुंचे तो पिता अमराजी खेत पर गए। ठेकेदार के कर्मचारियों को रोका तो मारपीट कर गड्ढे में फेंक दिया। श्रवण ने बताया सिर में गंभीर चोट लगने पर पिता को इंदौर में भर्ती किया है। चौकी प्रभारी आशीष पाल ने बताया वृद्ध के शरीर पर मारपीट के निशान नहीं है।
hin_Deva hin_Deva hin_Deva